Næsta föstudag verða Diddú og drengirnir með heimilislega jólatónleika í Mosfellskirkju . Þetta er tuttugasta og annað árið í röð sem þau standa fyrir tónleikunum . Diddú og drengirnir eru hvergi bangin þótt tónleikarnir fari fram föstudaginn þrettánda . Fréttablaðið / Eyþór Steingerður Sonja Þórisdóttir Auglýsing Sigrún Hjálmtýsdóttir , þekktust sem Diddú eins og alþjóð veit , var komin í skjól þegar blaðamaður náði á hana í gær . Haldnir í 22 ár „ Ég er komin í Mosfellsdalinn . Veðrið er að ýfast . Maður er bara að fara að bræða í súkkulaði og hafa það notalegt , koma sér í jólastemninguna . Kannski fínt að fá smá svona óveður til að eiga jólalega stund heima , maður slær kannski í tvær sortir , “ segir Diddú . Síðustu 22 ár hefur Diddú haldið jólatónleika með eilítið heimilislegri brag en gengur og gerist í þeim málum . Hún hefur ásamt blásturssveitinni Drengjunum staðið fyrir tónleikum í Mosfellskirkju . Í ár verður engin undantekning . „ Þetta er núna næsta föstudag , það verður vonandi búið að lægja , “ segir hún hlæjandi og heldur svo áfram : „ Við erum svo bjartsýn að við ætlum að halda tónleikana föstudaginn þrettánda . Við erum ekki þjökuð af neinni hjátrú . Svo höfum við verið að þessu núna í tvo áratugi , við byrjuðum árið 1997 . “ Drengirnir eru blásturshljóðfæraleikarar úr Sinfóníuhljómsveit Íslands . „ Sex strákar , næstum eins og Mjallhvít og dvergarnir sjö . Nema við erum bara Diddú og drengirnir sex , “ segir hún og hlær . „ En þetta hefur gengið alveg ofboðslega yndislega hjá okkur . Við höfum ferðast víða um heiminn saman . Til Frakklands , Ítalíu , Kanada , Englands og fleiri staða . Núna síðast vorum við með tónleika í Hollandi . Við erum mjög víðförul , en alltaf svo trú og trygg í því að halda þessa jólatónleika . Í rauninni er það svona okkar fasti punktur árlega , “ segir Diddú . Heimilislegri jólatónleikar Hún segir þau ekki stefna á að breyta neitt út af vananum heldur sé ætlunin að halda þeirra hefðbundnu jólatónleika að vanda . „ Við erum bara hérna í kósíheitunum í Mosfellsdalnum , sáum enga ástæðu til að færa út kvíarnar . Þetta er kannski smá mótsvar við öllu hinu , það getur allt verið svo stórt og mikið á svona tónleikum . Ég er nú sjálf búin að taka þátt í mörgum þannig . Þetta er meira fyrir þá sem vilja komast í jólastemninguna á smá jarðtengdari og heimilislegri jólatónleikum . Við erum að ná þessari fallegu jólajarðtengingu , þessari einlægu jólastemningu , “ segir hún . Hátíðleg stemning Hún segist hafa fundið að fólk kunni vel að meta hátíðlega og lágstemmda tónleika sem þessa í fallegri kirkju . „ Svo syngur fólkið alltaf með okkur í einhverjum lögum , fær útrás og aðeins að blása í lungun . Það er svo að sjálfsögðu alltaf endað á Ó , helga nótt . Það er fastur dagskrárliður . Við höfum verið með allra þjóða jólalög líka , mjög blandað , spilum mest hátíðlegu lögin . Það eru allir alveg hjartanlega velkomnir , miðarnir eru seldir við innganginn . Þetta er það sveitalegt , “ segir hún og hlær . Vilji fólk komast í notalegt jólaskap með Diddú og drengjunum þá fara tónleikarnir fram í Mosfellkirkju í Mosfellsdal næsta föstudag . Þeir hefjast klukkan 20.00 og eru miðar seldir við innganginn .